Di Canios menn tok livsviktig poeng tross utvisning
Med ett poeng klatret Sunderland på tabellen. Paolo Di Canios menn ligger nå på en 15.-plass på tabellen med 38 poeng og har dermed fem lag under seg. Imidlertid er det bare tre poeng ned til Wigan på nedrykksplass, et lag som har én kamp mindre spilt (møter Swansea i morgen). - Måten vi tar poeng på i dag, er fantastisk. La meg ta 41 poeng - da bør vi være trygge, sier Sunderland-trener Di Canio til BBC etter kampen.Sunderland kom dårlig i gang på hjemmebane, og allerede etter ni minutter fikk Jonathan Walters sende bortelaget i ledelsen på et hjørnespark. Først ble headingen hans reddet, men på sjanse nummer to var Walters iskald og klinket ballen i nettet bak Simon Mignolet i Sunderland-buret. Etter 34 minutter ble det amper stemning på Stadium of Light. Craig Gardner mistet hodet og gikk inn med begge knottene i leggen på Stokes Charlie Adam. Dommer Lee Mason var ikke i tvil og trakk fram det røde kortet etter grisetaklingen.Dermed måtte hjemmelaget spille 55 minutter med kun ti mann på banen. Men det hindret ikke laget i å gjøre mål, og etter 63 minutter fikk kaptein John O'Shea stå nesten alene på bakerste stolpe og sette inn 1-1-scoringen på en corner. Det så ikke ut som om Sunderland spilte hele andreomgangen med ti mann, for hjemmelaget hang mer enn godt med. Men flere scoringer ble det ikke i den jevne kampen som endte 1-1.Det er fortsatt svært spennende i bunnen av Premier League. På plassene under Sunderland ligger Newcastle og Norwich (38 poeng), Wigan (35 poeng), Reading (28 poeng) og Queens Park Rangers (25 poeng). På plassene over ligger Southampton (39 poeng) og Aston Villa og Fulham (40 poeng). Stoke ligger på en 11.-plass med sine 41 poeng.
(Sunderland - Stoke 1-1) Med kun ti spillere på banen kjempet Sunderland seg inn i kampen igjen, og John O'Sheas scoring kan vise seg å bli livsviktig i kampen om å beholde Premier League-plassen.